Hoëspoedjaagtog eindig in verdagte se dood | Maroela Media
Die ongelukstoneel. Foto: Facebook via Intelligence Bureau SA
Kapt. Bonginkosi Msimango, woordvoerder van die polisie, het aan Maroela Media gesê die polisie is versoek om op die uitkyk te wees vir 'n silwer Chevrolet Lumina SS nadat die voertuig glo Dinsdag by 'n huisbraak in Midrand betrokke was.
"Donderdagoggend het lede van die Johannesburgse Metropolisie (JMPD) die voertuig in Midrand gewaar en dit agternagesit. 'n Hoëspoedjaagtog het gevolg tot in Centurion waar die verdagtes op die polisie losgebrand het. Die polisie het teruggeskiet. Die verdagtes het beheer oor die voertuig verloor en op die hoek van Ou Johannesburg- en Brakfontein-weg teen 'n Jeep gebots," het Msimango gesê.
Een van die verdagtes is dood en 'n tweede verdagte, 'n 35-jarige man, is op die toneel in hegtenis geneem, het hy gesê. Dit is in dié stadium nie duidelik of die verdagte in die botsing gesterf het of deur die polisie doodgeskiet is nie.
Volgens Msimango het die bestuurder van die Jeep kopbeserings opgedoen en moes na 'n hospitaal gehaas word. Die JMPD-lede is nie beseer nie.
"'n Saak van roekelose en nalatige bestuur en 'n geregtelike doodsondersoek is by die Olievenhoutbosch-polisiestasie aanhangig gemaak. Die saak van huisbraak word deur die Midrand-polisiestasie hanteer," het hy gesê.
Die verdagtes se motor. Foto: Facebook via Intelligence Bureau SA
Die Jeep wat in die botsing betrokke was. Foto: Facebook via Intelligence Bureau SA
Ai, hartseer die skade aan die voertuie . . .
Wessel van Vuuren · 4 jaar gelede
Net graag 'n regstelling. Ek het verby hierdie ongeluk gery en dit was op die hoek van Uo Johannesburgweg en Uitzicht, nie Brakfontein nie.
Mariné Jacobs · 4 jaar gelede
Baie dankie vir jou boodskap. Die inligting in die berig is soos dit deur die polisie aan Maroela Media verskaf is.